Valke gaan appelleer teen opheffing van KZN-hoof se skorsingDie Valke het aangekondig hy gaan appelleer nadat die skorsing van sy KwaZulu-Natalse hoof, genl.maj. Johan Booysen, in die Durbanse hooggeregshof opgehef is. Brig. Hangwani Mulaudzi, woordvoerder van die Valke, het gesê hulle was reeds in verbinding met Booysen se regsverteenwoordigers en hulle in kennis gestel dat hulle gaan appelleer. Mulaudzi het gesê Booysen moet nie vir diens aanmeld voordat die appèlproses afgehandel is nie. Regter Anton van Zyl het Booysen se skorsing Woensdag opgehef en gesê Berning Ntlemeza, hoof van die Valke, het nie eens ŉ saak teen Booysen nie. Ntlemeza het Booysen van bedrog aangekla. Van Zyl het gelas Ntlemeza mag nie vir Booysen skors hangende die uitkoms van ŉ dissiplinêre proses nie. Hy het ook gelas Ntlemeza moet Booysen se regskoste betaal. Ntlemeza het Booysen op 14 September, kort na sy aanstelling as Valke-hoof, geskors. Booysen is geskors te midde van bewerings van bedrog ter bedrae van sowat R15 000. Booysen het die bewerings ten sterkste ontken. Ntlemeza het in hofdokumente aangevoer Booysen en sy taakspan wat aangestel is om die teregstelling van ŉ polisiebeampte te ondersoek, is op bedrieglike wyse vergoed vir die skietdood van ses onskuldige mans.